Verbruikersake: Ombudsman waarsku oor aanlyn rekenaarwinkelArgieffoto bloot ter illustrasie. (Foto: Unsplash) Die Ombudsman vir Verbruikersgoedere en -dienste waarsku verbruikers om versigtig te wees wanneer hulle aanlyn inkopies doen by PC Link Computers Online Store, wat hoofsaaklik rekenaars, elektriese toestelle en bykomstighede verkoop. Ina Opperman het gaan vasstel waarom verbruikers in hul pasoppens moet wees vir hierdie aanlyn winkel. Volgens die ombudsman word verbruikers gewaarsku omdat die aantal klagtes oor die handelaar drasties toegeneem het en die handelaar nie met haar kantoor saamwerk om klagtes op te los nie. Verbruikers kla oor PC Link omdat die goedere, wat hulle bestel en voor betaal het, nie afgelewer word nie en dat die winkel nie beloftes nakom om verbruikers se geld terug te betaal nie. Die ombudsman het net in April 215 klagtes ontvang oor PC Link Computers en ondersoek tans 134 klagtes, maar moes dié klagtes skrap en hulle na die nasionale verbruikerskommissie verwys omdat die winkel nie wil saamwerk om die klagtes op te los nie. Volgens die klagtes en die handelaar se versuim om saam te werk, meen die ombudsman dat dit duidelik is dat PC Link lokaasbemarking gebruik − waar hulle goed weet dat hulle nie beplan om die goedere te lewer nie, al is dit beskikbaar − wat ŉ moontlike oortreding is van artikels 19 en 41 van die Wet op Verbruikersbeskerming. Toe die ombudsman aanvanklik klagtes gekry en dit met PC Link opgeneem het, het die handelaar direk met die klaers geskakel, geld terugbetaal en goedere afgelewer wat nog nie afgelewer is nie. PC Link het egter intussen om die een of ander rede opgehou daarmee en ook opgehou om met die ombudsman saam te werk oor die klagtes. “Om geld te vat van verbruikers en dan nie die goedere en dienste te verskaf op die datum en tyd waarop ooreengekom is nie, is ŉ moontlike oortreding van artikels 19 en 41 van die wet en ons kan nie staan en niks doen terwyl aanlyn handelaars verbruikers se geld steel nie,” sê Magauta Mphahlele, die ombudsman. Volgens artikel 19 is verskaffers verantwoordelik daarvoor om goedere en dienste te lewer op die datum en tyd wat afgespreek is, of binne ŉ redelike tyd nadat die transaksie beklink is. Wanneer die verskaffer nie aflewer soos ooreengekom nie of nie reël vir ŉ alternatiewe datum of tyd nie, het die verbruiker die reg om die ooreenkoms te kanselleer sonder ŉ boete en ŉ volle terugbetaling te kry. Dit lyk ook vir die ombudsman asof PC Link artikel 41 oortree, wat verskaffers verbied om direk of indirek valse of misleidende inligting te gee of te impliseer oor belangrike aspekte van goedere en dienste, soos dat dit beskikbaar is of afgelewer kan word binne ŉ sekere tydperk. Mphahlele sê sy doen ŉ beroep op alle aanlyn verskaffers om te verseker hulle voldoen aan die bepalings van die wet, deur te verseker dat: Verbruikers wat aanlyn koop word aangeraai om te hou by handelaars met ŉ goeie reputasie en veral op die uitkyk te wees vir winskopies wat baie lae pryse vra. Doen ook jou huiswerk voordat jy koop en jou swaarverdiende geld uitgee deur aanlyn te kyk of mense oor die handelaar kla en of hul klagtes opgelos word.